En idrætsfestival i Agger bliver bare større og større. For igen i år er sportsglade familier og andre strømmet til Agger Athlon. Her har de kunnet dyrke det, de elsker allermest. Og så er der tilmed også mulighed for at få helt nye udfordringer. Og netop muligheden for at prøve nyt, er afgørende for stævnets succes. Med briller og badehat på plads er 10-årige William Haaning klar til start ved Børne Race i Agger. - Man kan lære nogle nye ting og prøve kræfter med andre ting, end jeg har prøvet, siger han. William Haaning var ikke den eneste, der ville prøve noget nyt. Det skal være sjovt Omkring 400 børn og voksne stillede til start ved årets udgave af Agger Ahtlon. På programmet var blandt andet triathlon, SUP-surf og mountainbikeløb. Altsammen arrangeret af lokale foreninger. - Foreninger synes, det er rigtigt, rigtigt sjovt, og det er det, det skal være herude. Det skal være sjovt for alle, siger Michael Mark, arrangør af Agger Athlon. - Og så oplever jeg også, at foreningerne de ser det som en god mulighed for at hverve nogle nye medlemmer, supplerer han. Hyggen trækker I år er 100 ekstra deltagere at finde på startlisten. - Det hele er samlet på et sted, og de folk der laver det, de går rigtigt meget op i det, siger en imponeret yngre deltager, Agnes Immersen Lyndrup fra Vilsund. Og selvom det er et sportsevent, så handler stævnet om meget andet end sport. - Det er familiehygge og sådan, så der er lidt for alle at prøve, mener deltager Mark Jensen fra Vestervig. - Jeg synes, det er fedt at bakke op om det lokale, siger deltager Maria Kloster Lauridsen, som også kommer fra Vestervig. Klar til næste år For William Haaning var målet guld. Sådan gik det ikke. Alligevel så er han klar til endnu en gang Agger Athlon til næste år. - Det var rigtigt fedt, og jeg fik prøvet noget nyt konkluderer den unge deltager fra Thisted. Agger Athlon begyndte fredag og slutter søndag.

Opsummering:
Agger Athlon løber i disse dage af stablen for tredje gang, og deltagerantallet vokser og vokser.